Pengene skal gå til sosial utjevning, men går til teaterprosjekter og restaurering av gamle bygg.

Hvert år betales det ut mellom to og tre milliarder kroner fra Norge til de 12 fattigste EU-landene.

Hele 1400 prosjekter i Polen har fått norsk støtte gjennom EØS-midlene.

Blant annet har et polsk teaterstykke mottatt 200.000 kroner i støtte fra Norge. Gjennom sin oppsetning skal de fokusere på diskriminering og vold.

– Vil endre Polen med drama

– Vi jobber med dramaprosjekter. Det innebærer at vi bruker drama for å få til sosiale endringer i Polen, sier den polske skuespilleren Malgorzata Winiarek-Kotuku.

MOT VOLD OG DISKRIMINERING: Denne gjengen har fått 200.000 til å sette opp et teaterstykke som skal sette fokus på diskriminering og vold. (Foto: Martin Berg Isaksen)

Flomsikring og oppussing

Polen får nesten en milliard hvert år fra EØS-midlene. Dermed er de den desidert største mottakeren. Pengene fordeles av Ministeriet for regional utvikling, og de er ikke i tvil om meningen med fondene.

– Hovedmålet er å redusere forskjellene mellom fattige og rike og mellom landene. Pengene blir gitt slik at vi kan redusere disse forskjellene og utvikle oss, sier Malgorzata Wierzbicka, direktør i Ministeriet for Regional Utviekling.

FLOMSIKRING: I nærheten av Gdansk får lokale idealister støtte til å lære folk hvordan de skal sikre seg mot flom. (Foto: Martin Berg Isaksen)

Øst for Gdansk pågår det et flom-sikringsprosjekt. Her får lokale idealister penger fra Norge til å lære folk hvordan de skal sikre seg mot flom.

I Krakow går norske EØS-midler med til å pusse opp gamle bygninger. Deler av Nasjonalmuseet har blitt renovert takket være norske EØS-midler. Polen har også fått 170 fuglepassere takket være penger fra Norge.

Stor interesse

Totalt er det 1400 prosjekter i Polen som har fått norsk støtte, og interessen for disse pengene er økende.

– Vi mottar et stort antall e-poster og telefoner fra folk som lurer på hvordan de kan søke om å få disse pengene, sier Wierzbicka.

Se video her: